Tampereen ammattikorkeakoulu

Tampereen ammattikorkeakoulu (TAMK) on yksi Suomen suurimmista ammattikorkeakouluista. TAMK tarjoaa koulutusta noin 10 000 opiskelijalle yhdeksällä alalla. Päätoimista henkilökuntaa on yli 700. 
TAMK tarjoaa korkeakouluopetusta työelämän ammatillisiin asiantuntijatehtäviin. AMK-tutkintojen ja ylempien AMK-tutkintojen lisäksi TAMK tarjoaa mahdollisuuden päivittää aiemmin hankittua osaamista täydennyskoulutuksen muodossa. 
TAMK harjoittaa myös aluekehitystä tukevaa soveltavaa tutkimus‐ ja kehitystyötä sekä taiteellista toimintaa. Toiminnassaan se keskittyy hyvinvoinnin ja terveyden, talouden ja tuotannon sekä oppimisen ja luovuuden edistämiseen. 
TAMKin pääkampus sijaitsee Tampereen Kaupissa. Toinen toimipiste, Mediapolis, sijaitsee Tampereen Tohlopissa. TAMK toimii laajemminkin Pirkanmaan alueella tuottamalla koulutusten monimuotototeutuksia maakuntakorkeakoulutoiminnan puitteissa sekä muita koulutuksia yhteistyössä paikallisten toimijoiden kanssa. 
Koulutus.
TAMK tarjoaa vaihtoehtoja niin ensimmäistä tutkintoaan etsiville kuin osaamistaan täydentäville. Koulutustarjonnassa on myös englanninkielisiä ohjelmia.  
Lähihistoria.
Tampereen ammattikorkeakoulu ja Pirkanmaan ammattikorkeakoulu yhdistyivät 1. tammikuuta 2010. Tampereen ammattikorkeakoulua hallinnoi Tampereen ammattikorkeakoulu Oy.  
Tampereen teknillinen yliopisto ja Tampereen yliopisto yhdistyivät 2019 alussa uudeksi Tampereen yliopistoksi. Tampereen kaupunki luovutti hallussaan olleen 87 % TAMKin osake-enemmistön uutena yliopistona toimivan Tampereen korkeakoulusäätiön haltuun 28.2.2018. Tampereen yliopisto ja Tampereen ammattikorkeakoulu yhdessä muodostavat monialaisen Tampereen korkeakouluyhteisön. 
Proakatemia.
Proakatemia on vuonna 1999 perustettu Tampereen ammattikorkeakoulun yrittäjyyden yksikkö, joka toimii Tampereen keskustassa sijaitsevissa tiloissa, Finlaysonin alueella. Proakatemia kouluttaa yrittäjyyteen erikoistuneita liiketalouden ja tietojenkäsittelyn tradenomeja sekä restonomeja, sosionomeja ja fysioterapeutteja. Yksikköön haetaan korkeakoulujen yhteishaussa omana hakukohteenaan. Muilta koulutusaloilta haetaan Tampereen ammattikorkeakoulun perusopintojen aikana. Vuonna 2019 aloituspaikkoja on yhteensä 40. Marraskuussa 2018 toiminnassa oli 8 osuuskuntaa, joissa opiskelijoita yhteensä noin 150. 
Opintojen alkaessa Proakatemian opiskelijat jaetaan ryhmiin, jotka perustavat heti yrityksen, useimmiten osuuskunnan. Oppiminen Proakatemialla perustuu pääasiallisesti yritystoiminnan kautta tapahtuvaan tekemällä oppimiseen, ammattikirjallisuuden lukemiseen ja tiedon jakamiseen tiimin kesken. Tätä tukeviin teoriaopintoihin kuuluvat kirjallisuuden lisäksi myös seminaarit ja vapaavalintaiset opinnot. 
Proakatemian toimintamalli pohjautuu vuonna 1993 perustetun Jyväskylän ammattikorkeakoulun yrittäjyyden yksikön Tiimiakatemian ideaan, jonka on perustanut Johannes Partanen. Proakatemialla käy vuosittain satoja kansainvälisiä vieraita tutustumassa opiskeluun ja opetusmenetelmiin.
Tampereen ammattikorkeakoulun kuvataiteen koulutusohjelma.
Tampereen ammattikorkeakoulun kuvataiteen koulutusohjelma eli entinen Tampereen taiteen ja viestinnän oppilaitos on Tampereen ammattikorkeakoulun kuvataiteilijoita kouluttava taidekoulu Tampereella. Koulussa on myös medianomien (AMK) koulutusohjelma.
Koulu perustettiin nimellä Tampereen taiteen ja viestinnän oppilaitos (TTVO) vuonna 1991 Finlaysonin alueelle. Koulu oli yksi yhdistyneistä oppilaitoksista, joista muodostettiin Tampereen ammattikorkeakoulu vuonna 1996.
Kuvataiteen koulutusohjelman opintojen laajuus on 240 opintopistettä. Erikoisuutena on kuvataiteen, kansainvälisyyden ja mediataiteen yhdistävä opetus sekä digitaalisen työskentelyn välineet ja tilat. Opetukseen sisältyy maalaustaiteen, grafiikan ja piirtämisen lisäksi muun muassa video- , elokuva-, animaatio-, valokuva-, ääni- ja yhteisötaiteen sekä tilataiteen opintojaksoja. Käytännössä opetus koostuu kursseista, työpajoista, seminaareista, projekteista, harjoittelusta ja kansainvälisestä vaihdosta.
Koululla on oma näyttelytila "Ikuinen galleria" koulun läheisyydessä.
Kuvataiteen koulutusohjelman lakkauttaminen.
Syyskuussa 2013 Tampereen ammattikorkeakoulua ylläpitävä Pirkanmaan ammattikorkeakoulu Oy:n hallitus ei hakenut opetus- ja kulttuuriministeriöltä TAMKille enää toimilupaa kuvataiteen järjestämiseen, mikä merkitsi kuvataiteen koulutusohjelman lakkauttamista. Pyrkimykseksi ilmaistiin taiteen opetuksen sisällyttäminen jatkossa media-alan koulutukseen.
Opiskelijat ja kaupunki vetosivat koulutuksen jatkumisen puolesta, mutta opetus- ja kulttuuriministeriö vahvisti koulutuksen loppumisen joulukuussa 2013 myöntämissään uusissa toimilupapäätöksissä.